Kanarin jista’ jkollu rix ta’ kull lewn, iżda dan possibli biss permezz tal-impenn tal-bniedem li joqgħod attent għall-iżvilupp tal-għasfur. Fi tmiem din il-ġimgħa l-pubbliku jista’ josserva l-ġmiel tal-ilwien tal-kanarini f’wirja f’Ħ’Attard. Is-sala tal-isptar Monte Carmeli f’Ħ’Attard, fi tmiem din il-ġimgħa hi bħal qawsalla ta’ kuluri. Dan hekk kif madwar 400 kanarin, li għandhom lwien differenti qed jieħdu sehem f’wirja u f’kompetizzjoni li fiha ġurija internazzjonali se tagħżel l-aħjar fosthom. Il-forma tal-għasfur, il-kulur, ir-rix u l-indafa huma fost il-kriterji li jikkunsidraw biex jagħżlu liema huma aħjar minn oħrajn. Il-President tal-Assoċazzjoni Kanarini tal-Kulur, Sergio Ebejer, spjega kif il-kanarini jiddistingwu ruħhom minn xulxin. “Għandek tliet kategoriji different. Dawk fuq l-aħmar, dawk fuq l-isfar u dawk fuq l-aħdar. Pero imbagħad għandek mutazzjonijiet differenti, hemm mużajk,” spjega Sergio Ebejer. Fil-ġimgħat li għaddew, uħud mill-membri ta’ din l-assoċazzjoni ħadu sehem f’kompetizzjoniji internazzjonali f’Reggio Emiglia fl-Italja li kien fiha 12,000 kanarin tal-kulur. Huma issa qed iħejju biex fl-aħħar ta’ Jannar imorru l-Olanda biex jikkompetu fil-kampjonat mondjali tal-kanarini. Il-wirja f’Ħ’Attard tibqa miftuħa sal-Ħadd wara nofsinhar.